b"\n_START_ARTICLE_\nShaun Murphy (snooker)\n_START_SECTION_\nZgodnja kariera\n_START_PARAGRAPH_\nMurphy je pri\xc4\x8del igrati snooker, ko je \xc5\xa1tel 8 let. Takrat mu je o\xc4\x8de na bol\xc5\xa1jem sejmu kupil snooker palico. Kmalu se je pridru\xc5\xbeil klubu in zagrizeno vadil ter tako \xc5\xbee pri 10 letih ustvaril svoj prvi niz vsaj 100 to\xc4\x8dk. Pri 13 letih je Murphy dal intervju za BBC, v katerem je nakazal svoje ambicije \xe2\x80\x93 dejal je, da si \xc5\xbeeli zmagati na Svetovnem prvenstvu in postati \xc5\xa1tevilka ena na svetovni lestvici. \xc5\xbde pri 13 letih si je zagotovil 5.000 \xc2\xa3 vredno sponzorstvo s strani \xc4\x8devljarske firme Doc Martens. Profesionalec je postal leta 1997, takrat je bil star 14 let._NEWLINE_Murphy je osvojil turnirja Amateur English Open in Benson & Hedges Championship (na tem turnirju je proti Adrianu Rosi tudi dosegel niz 147 to\xc4\x8dk), zaradi \xc4\x8desar je leta 2000 prejel nagradi Novinec leta s strani World Snookerja in Mladi igralec leta s strani zdru\xc5\xbeenja WPBSA. Po tem je potreboval Murphy kar \xc5\xa1tiri leta, da se je uvrstil vsaj v osmino finala kakega jakostnega turnirja. To mu je naposled uspelo leta 2004, ko je na British Openu premagal Iana McCullocha (5-2), Paula Hunterja (5-3), Michaela Holta (5-3) in Barryja Hawkinsa (5-3). V polfinalu je nato izpadel proti Johnu Higginsu s 6-0. Higgins je nato turnir tudi osvojil, v finalu je premagal Stephena Maguira z 9-6. Na zaklju\xc4\x8dni turnir Svetovnega prvenstva se je Murphyju uspelo uvrstiti v letih 2002 (v prvem krogu je bil bolj\xc5\xa1i Stephen Hendry 10-4) in 2003 (v prvem krogu je priznal premo\xc4\x8d Kenu Dohertyju 10-9), leta 2004 se ni prebil skozi sito kvalifikacij, z 10-7 ga je ugnal Stuart Pettman.\n_START_SECTION_\nSvetovni prvak\n_START_PARAGRAPH_\nLeta 2005 je Murphy presenetil vse in na Svetovnem prvenstvu pri\xc5\xa1el v finale in naposled \xc5\xa1e tam zmagal in s tem osvojil svojo prvo zmago na turnirju jakostne lestvice, in to kar na najpresti\xc5\xbenej\xc5\xa1em turnirju jakostne lestvice. Ugnal je v prvem krogu Chrisa Smalla (10-5), v drugem Johna Higginsa (13-8), v \xc4\x8detrtfinalu Steva Davisa (13-4) in v polfinalu Petra Ebdona (17-12), kar je bilo dovolj, da se je prebil v finale, kjer mu je pri\xc5\xa1el naproti Vali\xc5\xbean Matthew Stevens. V finalu se je Murphy izvlekel po zaostanku 12-11 pred finalno serijo. Povedel je s 16-14, nato dopustil Stevensu izena\xc4\x8denje na 16-16, a pograbil zadnja niza in zmagal z 18-16._NEWLINE_Ta zmaga je Murphyju prinesla dvakrat ve\xc4\x8d denarja, kot ga je do takrat osvojil v karieri. Z njim si je kupil avtomobil Mercedes-Benz E-Class in hi\xc5\xa1o. Njegov pohod do finala mu je tudi prinesel vzdevek 'Magician', kar pomeni '\xc4\x8carovnik'. [3]_NEWLINE_Murphy je z 22 leti postal drugi najmlaj\xc5\xa1i igralec, ki je osvojil Svetovno prvenstvo. Prehitel ga je Stephen Hendry, ki je pokal dvignil pri 21 letih. Prav tako je Murphy postal znan kot drugi zmagovalec Svetovnega prvenstva, ki mu je ta podvig uspel po preboju skozi kvalifikacije. Pred njim je to uspelo \xc5\xa1e Terryju Griffithsu leta 1979. Murphy je na Svetovnem prvenstvu igral kot 48. na rating lestvici, zato je moral odigrati dva kvalifikacijska dvoboja (Marcus Campbell 10-3 in Joe Swail 10-8). To ga uvr\xc5\xa1\xc4\x8da na prvo mesto zmagovalcev Svetovnega prvenstva po \xc5\xa1tevilu odigranih dvobojev, potrebnih za zmago - Murphy je potreboval kar sedem dvobojev.\n_START_SECTION_\nPo naslovu\n_START_PARAGRAPH_\nMurphy se je po zmagi povzdignil na 21. mesto rating lestvice, s \xc4\x8dimer je postal prvi zmagovalec Svetovnega prvenstva, ki je sezono po osvojitvi le-tega za\xc4\x8del zunaj Top 16 na rating lestvici. Na prvih \xc5\xa1tirih turnirjih sezone 2005/06 se je vsakokrat prebil vsaj v osmino finala, a je vsaki\xc4\x8d izgubil po zadnjem odlo\xc4\x8dilnem framu, ki je pripadel Stuartu Binghamu (5-4, Grand Prix), Neilu Robertsonu (5-4, Northern Ireland Trophy in 9-8, UK Championship) in Graemu Dottu (5-4, Malta Cup)._NEWLINE_Murphy je bil uspe\xc5\xa1nej\xc5\xa1i na turnirju Welsh Open, kjer si je priboril mesto v finalu z zmagami nad Andyjem Hicksom (5-3), Jamiejem Copom (5-4), Markom Williamsom (5-2) in Barryjem Hawkinsom (6-1). V finalu se je soo\xc4\x8dil s Stephenom Leejem, ki ga je porazil z 9-4. Leta 2006 je na Svetovnem prvenstvu podlegel uroku branilcev naslova, ki so prej\xc5\xa1nje leto prvi\xc4\x8d osvojili Svetovno prvenstvo, saj ni \xc5\xa1e nikomur uspelo ubraniti zmago takoj prvo sezono po prvi zmagi na Svetovnem prvenstvu. V \xc4\x8detrtfinalu je Murphyja izlo\xc4\x8dil Peter Ebdon s 13-7, tja se je Murphy prebil po zmagah nad Jamesom Wattanajem (10-4) in Stevom Davisom (13-7). Vrhunske predstave v sezonah 2004/05 in 2005/06 so Murphyja dvignile na peto mesto rating lestvice za sezono 2006/07._NEWLINE_Po 22 mesecih brez osvojenega turnirja jakostne lestvice je Murphy zmagal na turnirju Malta Cup leta 2007. V finalu je premagal Vali\xc5\xbeana Ryana Daya z 9-4. Do finala je pri\xc5\xa1el preko Rickyja Waldena (5-4), Stephena Leeja (5-4), Graema Dotta (5-2) in Allisterja Carterja (6-3). V svojem prvem naslednjem dvoboju je Murphyju dosegel izjemen dose\xc5\xbeek \xe2\x80\x93 na Welsh Openu je proti Jamieju Copu v \xc5\xa1tirih zaporednih framih nanizal \xc5\xa1tiri nize, vredne vsaj 100 to\xc4\x8dk. To je pred tem prvemu uspelo Johnu Higginsu v finalu Grand Prixa leta 2005. [4] V \xc4\x8detrtfinalu ga je nato izlo\xc4\x8dil Stephen Maguire s 5-3._NEWLINE_Leta 2007 si je Murphy priigral mesto v polfinalu Svetovnega prvenstva, saj je premagal Judda Trumpa (10-6), Johna Parrotta (13-8) in Matthewa Stevensa (13-12). Proti Stevensu se je veli\xc4\x8dastno vrnil po zaostankih z 11-5 in 12-7, ko je nato osvojil zadnjih 6 framov. Murphy je s tem Stevensa tudi pahnil iz Top 16 na rating lestvici. V polfinalu ga je naposled tesno izlo\xc4\x8dil Mark Selby 17-16. Sezono 2006/07 je Murphy kon\xc4\x8dal na odli\xc4\x8dnem tretjem mestu rating lestvice._NEWLINE_Na Grand Prixu leta 2007 je zmagal v \xc5\xa1tirih od petih dvobojev v svoji skupini (izgubil je le proti Marcu Fuju 4-3) in se preko Ryana Daya (5-3) in Petra Ebdona (5-3) prebil v polfinale, kjer ga je odpravil Ronnie O'Sullivan s 6-5 kljub vodstvu \xc5\xbee s 5-2. Prav tako je Murphy dosegel polfinali Northern Ireland Trophyja (izlo\xc4\x8dil ga je Stephen Maguire 6-5) in UK Championshipa (premagal ga je Stephen Maguire 9-5). Pred UK Championshipom je Murphy celo zasedal prvo mesto za\xc4\x8dasne rating lestvice, ki mu ga je nato prevzel zmagovalec UK Championshipa Ronnie O'Sullivan._NEWLINE_Na Svetovnem prvenstvu 2008 je Murphy visoko izgubil v drugem krogu, porazil ga je Allister Carter 13-4. Pred tem je Murphy premagal Dava Harolda 10-3. S tem se je Murphyju \xc5\xa1e peti\xc4\x8d zgodilo, da je njegov tekmec na Svetovnem prvenstvu, proti kateremu je izgubil, pri\xc5\xa1el v finale, kjer je izgubil. To so bili: Stephen Hendry (2002), Ken Doherty (2003), Peter Ebdon (2006), Mark Selby (2007) in Allister Carter (2008)._NEWLINE_Murphy je uspe\xc5\xa1no ubranil zmago na Malta Cupu, premagal je Kena Dohertyja v finalu (9-3). Leta 2008 sicer turnir Malta Cup ni ve\xc4\x8d \xc5\xa1tel za jakostno lestvico. Prav tako je Murphy dosegel finale turnirja Pot Black Cup \xe2\x80\x93 premo\xc4\x8d je moral priznati prav Kenu Dohertyju. Pred tem je leta 2005 Murphy tudi igral v finalu Pot Black Cupa, takrat je v finalu izgubil proti Matthewu Stevensu. Obakrat je bil rezultat 1-0, ker vsak dvoboj na Pot Black Cupu traja le en frame._NEWLINE_V sezono 2008/09 je Murphy vstopil zelo le\xc5\xbeerno, saj je na prvih treh turnirjih sezone, ki \xc5\xa1tejejo za jakostno lestvico, izpadel v prvem krogu. Edino na Grand Prixu je premagal Adriana Gunnella ( ), a se ni prebil iz skupine. Kakorkoli, osvojil pa je turnir Paul Hunter German Open, kjer je premagal Barryja Pinchesa ( ), Stuarta Binghama, Rickyja Waldena in Marka Selbyja._NEWLINE_Murphyjev trener je Steve Prest, ki je mo\xc4\x8dno pripomogel k njegovi gladki uporabi palice in njegovemu takti\xc4\x8dnemu napredku. Pred tem je v zgodnjih letih kariere Murphyja treniral presenetljivi zmagovalec Svetovnega prvenstva leta 1986 Joe Johnson. Nekaj dodatne pomo\xc4\x8di pri taktiki je Murphy prejel od Raya Reardona, \xc5\xa1estkratnega svetovnega prvaka.\n_START_SECTION_\nRivalstvo s Stephenom Maguirom\n_START_PARAGRAPH_\nMurphyjev veliki rival je Stephen Maguire, prav tako prejemnik nagrade Young Player of Distinction leta 2000. Leta 2004 se je v prvem krogu Grand Prixa med njunim dvobojem zgodil naslednji pripetljaj: Maguire je prispel v areno pravo\xc4\x8dasno, a je spoznal, da je v garderobi pozabil svojo kredo. Tako je prosil nizozemskega sodnika Johana Oomena, \xc4\x8de gre kredo lahko iskat. [5] Medtem ko je Maguire od\xc5\xa1el po kredo, se je Murphy pogovoril z direktorjem tekmovanja Mikeom Ganleyem in ga pozval, naj takega dejanja ne tolerira. Ganley je bil tako prisiljen Maguiru odvzeti en frame, \xc5\xa1e preden se je dvoboj sploh za\xc4\x8del. [6] Dvoboj se je kon\xc4\x8dal z rezultatom 5-2 v korist Stephena Maguira. Kar je \xc5\xa1e zanimivej\xc5\xa1e, je dejstvo, da Maguire ne bi bil kaznovan, \xc4\x8de bi dvoboj za\xc4\x8del, a nato po prvem udarcu \xc5\xa1el iskat kredo, ker to po uradnih pravilih ni prekr\xc5\xa1ek. [5] Po zmagi nad Murphyjem na Welsh Openu leta 2007 se je Maguire spominjal: \xc4\x8ceprav sva vedno bila velika rivala, je bila to kaplja \xc4\x8dez rob. On meni ni v\xc5\xa1e\xc4\x8d in mislim, da tudi jaz njemu nisem v\xc5\xa1e\xc4\x8d. Mo\xc4\x8dno se trudim, da premagam vsakogar, a najhuje bi mi bilo, \xc4\x8de bi izgubil proti Shaunu. [6]_NEWLINE_Pred njunim dvobojem na Northern Ireland Trophyju leta 2007 v polfinalu je Murphy povedal, da so mediji napihnili njun konflikt: Mogo\xc4\x8de je to dodatna kost za vas (medije), a jaz sem danes zjutraj Stephena v vadnici pozdravil. On je fantasti\xc4\x8den igralec in zelo ga spo\xc5\xa1tujem. Pripravljen sem se z njim pobotati. \xc4\x8ce je med nama kak problem, potem ni na moji strani. Dvoboj je dobil Maguire s 6-5 in nato turnir tudi osvojil, v finalu je premagal Fergala O'Briena z 9-5._NEWLINE_Pomerila sta se tudi na UK Championshipu leta 2007, znova v polfinalu. Tudi tokrat je zmagal Maguire z 9-5. V finalu turnirja China Open sta se tekmeca znova soo\xc4\x8dila. Tudi ta dvoboj je bil zelo tesen \xe2\x80\x93 Maguire je \xc5\xa1e enkrat ve\xc4\x8d zmagal z 10-9. Poznavalci trdijo, da sta oba prikazala eno najbolj\xc5\xa1ih snooker predstav zadnjih let. [7]\n_START_SECTION_\nZasebno \xc5\xbeivljenje\n_START_PARAGRAPH_\nMurphy se je rodil v Harlowu, a je ve\xc4\x8dino kariere \xc5\xbeivel v Rotherhamu._NEWLINE_Je zaprise\xc5\xbeen kristjan in pred vsakim dvobojem moli v svoji garderobi. Svojo vero tudi vidi kot stvar, ki ga ohranja spro\xc5\xa1\xc4\x8denega in pozitivnega. [8]_NEWLINE_Shaun je ob\xc4\x8dasni pianist, prav tako zelo rad igra golf. [9]_NEWLINE_Murphy je svojo \xc5\xbeeno Clare spoznal preko spleta na neki kr\xc5\xa1\xc4\x8danski klepetalnici. [10] Od nje se je lo\xc4\x8dil oktobra 2008, po le treh letih zakona. [11]_NEWLINE_Murphy je pred Svetovnim prvenstvom leta 2005 predstavljal igralca, ki se lahko prebije v drugi krog ali morebiti \xc4\x8detrtfinale, kaj ve\xc4\x8d mu ni nih\xc4\x8de pripisoval. Presenetil je tudi pobiralce stav, saj so ti za njegovo zmago razpisali kvoto 150-1. [8]_NEWLINE_Njegov o\xc4\x8de Tony Murphy je \xc4\x8dlan uprave World Snookerja, organitacije, ki prireja turnirje jakostne lestvice._NEWLINE_Svetovno prvenstvo je osvojil s palico iz 30. let, ki jo je neko\xc4\x8d uporabljal Ray Reardon, \xc5\xa1estkratni svetovni prvak. Murphy je palico prejel \xc5\xa1ele dva tedna pred turnirjem, saj mu jo je priredil izdelovalec palic Rodney Hinde. Ta je namestil le novo konico palice. [8]"